Document ID: 31994D0847

Title and Content:
ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Δεκεμβρίου 1994 για την τροποποίηση της απόφασης 91/449/ΕΟΚ για τον καθορισμό του υποδείγματος των υγειονομικών πιστοποιητικών όσον αφορά τα προϊόντα με βάση το κρέας που εισάγονται από τρίτες χώρες, ως προς τις Δημοκρατίες της Σλοβακίας και της Τσεχίας (Κείμενο που παρουσιάζει ενδιαφέρον για τον ΕΟΧ) (94/847/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων στις εισαγωγές βοοειδών, αιγοειδών και προβατοειδών, νωπών κρεάτων ή προϊόντων με βάση το κρέας προελεύσεως τρίτων χωρών (1), όπως τροποποιήθηκε τελευταία από τον κανονισμό (ΕΟΚ) αριθ.1601/92 (2), και ιδίως τα άρθρα 21α και 22, Εκτιμώντας: ότι, μετά από τη διαίρεση της Τσεχοσλοβακίας, είναι απαραίτητο να ληφθεί υπόψη η επικρατούσα κατάσταση της υγείας των ζώων στις νέες χώρες, με σκοπό την εισαγωγή προϊόντων με βάση το κρέας και να τροποποιηθεί αντίστοιχα η απόφαση 91/449/ΕΟΚ της Επιτροπής (3), όπως τροποποιήθηκε τελευταία από την απόφαση 94/668/ΕΚ (4)- ότι, μετά από κτηνιατρική αποστολή που διενήργησε η Επιτροπή και με την επιφύλαξη της εκεί επικρατούσας υγειονομικής κατάστασης, προέκυψε ότι η Σλοβακία και η Τσεχία ελέγχονται από κτηνιατρικές υπηρεσίες που είναι επαρκώς διαθρωμένες και οργανωμένες- ότι η παραγωγή ορισμένων προϊόντων με βάση το κρέας με σκοπό την εξαγωγή του προς την Κοινότητα εποπτεύεται από επίσημο κτηνίατρο που ορίζεται από το τμήμα κτηνιατρικών υπηρεσιών- ότι, στη Τσεχία δεν διεξάγονται, από δωδεκαμήνου και πλέον, εμβολιασμοί κατά της κλασικής πανώλης των χοίρων- ότι, ωστόσο, σημειώθηκαν κρούσματα κλασικής πανώλης των χοίρων σε ορισμένες περιοχές- ότι ισχύει πρόγραμμα ελέγχου της κλασικής πανώλης των χοίρων στις επαρχίες Benesov, Ceske Budejovice, Havlickuv Brod, Jihlava, Jindrichuv Hradec, Pelhrimov, Pisek, Tabor, Trebic και Zdar nad Sazavou και, ως εκ τούτου, τα προϊόντα με βάση το κρέας χοίρου, εκτός εκείνων που έχουν υποβληθεί σε πλήρη επεξεργασία, είναι δυνατόν να εισαχθούν από τις λοιπές περιοχές Τσεχίας- ότι, στη Σλοβακία, διεξάγονται εμβολιασμοί κατά της κλασικής πανώλης των χοίρων και σημειώνονται κρούσματα κλασικής πανώλης κατά καιρούς- ότι, ως εκ τούτου, τα προϊόντα με βάση το κρέας χοίρου, εκτός εκείνων που έχουν υποβληθεί σε πλήρη επεξεργασία, δεν είναι δυνατόν να εισαχθούν από τη Σλοβακία- ότι επειδή το καθεστώς πιστοποιήσεως τροποποιήθηκε σημαντικά πρέπει να προβλεφθεί κάποιο χρονικό διάστημα για την εφαρμογή του- ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 91/449/ΕΟΚ τροποποιείται ως εξής: 1. Στο μέρος 2 του παραρτήματος Α, η ονομασία "Τσεχοσλοβακία" αντικαθίσταται από τις ονομασίες "Σλοβακία" (εκτός από τα προϊόντα με βάση το κρέας χοίρου) "Τσεχία (εκτός από τα προϊόντα με βάση το κρέας χοίρου από τις περιοχές Benesov, Ceske Budejovice, Havlickuv Brod, Jihlava, Jindrichuv Hradec, Pelhrimov, Pisek, Tabor, Trebic και Zdar nad Sazavou)". 2. Στο μέρος 2 του παραρτήματος Β, η ονομασία "Τσεχοσλοβακία" αντικαθίσταται από τις ονομασίες: "Σλοβακία" "Τσεχία". 3. Στο μέρος 2 του παραρτήματος Γ, προστίθενται οι ονομασίες "Σλοβακία" και "Τσεχία". 4. Στο μέρος 2 του παραρτήματος Δ, η ονομασία "Τσεχοσλοβακία" αντικαθίσταται από τις ονομασίες: "Σλοβακία" και "Τσεχία". Άρθρο 2 H παρούσα απόφαση εφαρμόζεται από 1ης Ιανουαρίου 1995. Άρθρο 3 H παρούσα απόφαση απευθύνεται στα κράτη μέλη. Βρυξέλλες, 20 Δεκεμβρίου 1994.

Classification Labels:
1934
311
986
703
36
2394

Label Descriptions:
{"1934": "Πολιτική για την υγεία", "311": "ΥΓΕΙΑ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2479
5437
614
3156
2736
2737

EuroVoc IDs (Expanded): 2479
5437
614
3156
2736
2737

Dataset Source: meu

Split: train